“เกศรา”มองตลาดหุ้นไทยช่วงที่เหลือของปีนี้ยังผันผวนตามปัจจัยตปท.
"เกศรา"มองตลาดหุ้นไทยช่วงที่เหลือของปีนี้ยังผันผวนตามปัจจัยตปท.
14 ธ.ค. 2558

นางเกศรา มัญชุศรี กรรมการและผู้จัดการ ตลาดหลักทรัพย์แห่งประเทศไทย(ตลท.) เปิดเผยว่า แนวโน้มตลาดหุ้นไทยในช่วงที่เหลือของปีนี้จะยังคงเคลื่อนไหวผันผวนคล้ายกับในขณะนี้ โดยจะต้องติดตามปัจจัยต่างประเทศเป็นหลัก ไม่ว่าจะเป็นประเด็นการปรับขึ้นอัตราดอกเบี้ยของธนาคารกลางสหรัฐ และมาตรการกระตุ้นเศรษฐกิจของประเทศต่างๆ รวมไปถึงสถานการณ์ทางการเมืองในประเทศต่างๆ ที่มองว่ายังไม่ค่อยดีนัก
สำหรับช่วงเช้าวันนี้ดัชนีตลาดหุ้นไทย(SET Index) ปรับตัวลดลงมาก มองว่าเป็นไปตามทิศทางตลาดหุ้นต่างประเทศ โดยเฉพาะตลาดในภูมิภาคที่ปรับตัวลงเช่นเดียวกัน แต่ตลาดหุ้นไทยอาจปรับลดลงมากกว่า น่าจะเป็นผลมาจากช่วงสัปดาห์ที่ผ่านมาประเทศไทยมีวันหยุดหลายวัน ดังนั้น เมื่อกลับมาเปิดทำการทำให้มีแรงขายที่อั้นมาจากช่วงดังกล่าว
อย่างไรก็ตามแต่ในส่วนของคนที่จะลงทุนระยะยาว โดยเฉพาะกองทุน LTF-RMF มองว่าเป็นช่วงที่เหมะสม เพราะเชื่อว่าระยะยาวยังไงผลตอบแทนก็จะยังดีกว่าการนำเงินไปฝากไว้ที่ธนาคาร